服除送兄弟還都
作者：韓維
朝代：宋

paragraphs: 日月忽已遠，再見新穀升。
喪期有常數，吉我衣與襟。
俯仰自悲咤，淚下肝膽崩。
尚推立身報，未即泯餘生。
肅肅忠憲公，秉德輔休明。
報國有遺意，訓言猶在聽。
况茲世厚恩，兄弟秩王庭。
一朝出門去，事業各自營。
上當答君仁，下以爲親榮。
獨此抱痾瘵，謝喧守柴荆。
掃冢奉時祭，履田課春耕。
既無公家責，聊徇狷者情。
出處雖云異，要以道爲程。